O cierto ye que os eslavos macedonians yeran vistos por os bizantins como un pueblo eslavo invasor més a qui caleba asimilar, y en parte facioron. Estioron eslavos cristians d'a zona de Salonica qui contribuyoron a cristianizar a los actuals eslavos ortodoxos con una liturchia en un idioma eslavo muito cerca d'o proto-eslavo y dito eslavo eclesiastico. A mayor parte d'o territorio eslavo de Macedonia pasó a fer parte d'o primer Imperio Bulgaro. Ohrid yera un centro relichioso ortodoxo y plegó a estar a capital d'os bulgaros. A Bulgaria occidental d'Ohrid estió a zaguera parte d'este imperio en ser conquiesta por l'Imperio Bizantín. Macedonia dixó d'estar baixo a orbita bulgara con a expansión d'o reino serbio de Dušan, que ocupó tierras eslavas no serbias, vlacas y griegas y plegó dica os ducatos d'Atenas y Neopatria, pa dimpués cayer en mans d'os turcos otomans. A zaguers d'o sieglo XIX y en o sieglo XX o territorio macedonio yera disputau por griegos, bulgaros y serbos y a identidat d'os eslavos macedonians yera obchecto de baralla entre o nacionalismo serbisco y bulgaro, cosa que fue "solucionada" en 1946 en a Yugoslavia plural de Tito: os macedonians son consideraus como una nación diferent y Macedonia una republica, en contra d'os intreses d'o nacionalismo serbisco.